STJERNE: LeBron James er en av verdens største idrettsprofiler. Nå får basketstjernen større innflytelse på favorittklubben. Foto: Tim Hales
Basketstjernen LeBron James (36) får større innflytelse i favorittklubben Liverpool.
Los Angeles Lakers-spiller LeBron James har gått inn som partner i Fenway Sports Group. Det skriver avisen Boston Globe.
Det kan få betydning for Jürgen Klopps menn. Det amerikanske sportsinnvesteringsselskapet eier blant annet Liverpool, i tillegg til Major League Baseball-laget Boston Red Sox. Fenway Sports Group, som eies av Liverpool-eier John W. Henry, er også eier av Liverpools hjemmebane Anfield.
Investeringsgruppen har valgt å trappe opp satsningen med hele 6,3 milliarder norske kroner og håper å knytte seg til flere store sportsklubber.
Sammen med Maverick Carter blir James selskapets første svarte deleier. Det er ikke bekreftet hvor stor rolle James vil ha i Fenway Sports Group.
Linda Pizzuti Henry, Liverpool-eierens kone, har bekreftet nyheten om James på Twitter:
Vært eier i ti år
Allerede i 2011 kjøpte basketstjernen 2% av aksjene til sin engelske favorittklubb.
– Da jeg for første gang gikk ut på en NBA-bane, ble jeg en businessmann. Dette er en stor mulighet for meg, sa James da han ble deleier for ti år siden.
Ifølge Business Insider kostet det James 55 millioner norske kroner. Det har betalt seg, for i mai 2019 var aksjene mer enn seksdoblet i verdi til over 360 millioner kroner.
Ifølge Forbes, tjente LA Lakers-profilen 750 millioner kroner i 2020.
I februar fikk basketikonet kritikk fra Zlatan Ibrahimović for at han brukte tiden sin på ting utenom basketball. Nå kan han få større innflytelse også i fotball.